Når vi trykker mere på speederen, så dør flere i trafikken.

Det understreger Harry Lahrman, der er trafikforsker ved Aalborg Universitet, efter at de blå partier med transportminister Ole Birk Olesen (LA) er blevet enige om at sætte fartgrænserne op på en række udvalgte motor- og landeveje.

Læs også : Blåt flertal vil hæve fartgrænsen på udvalgte motorveje og landeveje

Og at der kommer flere trafikulykker det vil blive den eneste mærkbare konsekvens, mener trafikforskeren.

- Det ved vi, fordi vi faktisk har prøvet at sætte hastigheden op til 130 kilometer i timen på motorveje, og det gav flere dræbte og kvæstede. Også da man hævede farten til 90 kilometer i timen på udvalgte landeveje, kom der også flere dræbte og kvæstede, siger Harry Lahrmann.

Politikerne vil jo gerne tækkes deres vælgere, og de vil gerne genvælges, og man bliver jo ikke specielt populær ved at skrue ned for hastighedsgrænserne. harry lahrmann, trafikforsker

Flere dræbte trods mere sikkerhed

Med forslaget om højere hastighed følger en pose med 93 millioner kroner til at opsætte autoværn og etablere såkaldte rumleriller ind mod midterrabatten på de udvalgte motorveje og landeveje.

Det vil sikre vejene til en højere hastighed, siger Ole Birk Olesen. Harry Lahrmann er ikke enig.

- Da man satte det op til 90, forbedrede man også vejene, men alligevel kom der flere dræbte og kvæstede, så jeg ved ikke, hvor Ole Birk har det fra, siger trafikforskeren.